სტეფანოს კასელაკისი

სტეფანოს კასელაკისი (, დ. 29 მარტი, 1988, ამარუსიონი, ატიკა) — ბერძენი ბიზნესმენი და პოლიტიკოსი. ოპოზიციური პარტია „სირიზა — პროგრესული ალიანსის“ თავმჯდომარე (2023-2024).

ბიოგრაფია
სტეფანოს კასელაკისი დაიბადა 1988 წლის 29 მარტს ათენის ჩრდილოეთ გარეუბან ამარუსიონში, მდიდარ ოჯახში. ის სწავლობდა ათენის ელიტარულ კერძო კოლეჯში (Athens College) ფსიქიკონში, ათენის ჩრდილოეთ გარეუბანში. მან მოიგო სკოლის ოლიმპიადა „არქიმედე“, რომელსაც ბერძნული მათემატიკური საზოგადოება ატარებს, ხოლო 2002 წელს საბერძნეთის სახელით იღებდა მონაწილეობას ბალკანეთის მათემატიკურ ოლიმპიადაზე. 14 წლის ასაკში მიიღო ფილიპსის აკადემიის (Phillips Academy) სტიპენდია — ამერიკული ელიტური კერძო სკოლის ანდოვერში, მასაჩუსეტსის შტატში, და საბერძნეთიდან ამერიკის შეერთებულ შტატებში გადავიდა დედასთან ერთად, რომელიც სტომატოლოგი იყო, ხოლო 2006 წლიდან პენსილვანიის უნივერსიტეტის პედაგოგად მუშაობდა.

სწავლობდა პენსილვანიის უნივერსიტეტში, სადაც მიიღო ბაკალავრის ხარისხი ფინანსებსა და საერთაშორისო ურთიერთობებში. სტუდენტობის პერიოდში კასელაკისი მოხალისე იყო, პენსილვანიის სენატორ ჯო ბაიდენის საპრეზიდენტო კამპანიაში. აღსანიშნავია, რომ ის 2013-2019 წლებში ნიუ-იორკის საარჩევნო სიებში რესპუბლიკელად იყო დარეგისტრირებული (როდესაც ეს ინფორმაცია 2023 წლის ოქტომბერში პრესაში გამოჩნდა, კასელაკისმა ამ მონაცემების ნამდვილობა უარყო).

სტეფანოს კასელაკისი მუშაობდა ვაშინგტონში სტრატეგიული და საერთაშორისო კვლევების ცენტრში. 2009 წელს დაიწყო მუშაობა ინვესტიციურ ბანკ Goldman Sachs-ში რისკების მართვის განყოფილებაში. საბერძნეთის ვალების კრიზისის პერიოდში დააარსა არაკომერციული ონლაინ-პლატფორმა CVfromGreece, რომელიც დახმარებას უწევდა კანდიდატებს სამუშაო ან სასწავლო განაცხადებისთვის რეზიუმეს გაუმჯობესებაში.

2015 წელს დატოვა ბანკი Goldman Sachs. გემების მფლობელის, პრინცესა ანა კალაბრიელის დისშვილ მარკოს ნომიკოსის მხარდაჭერით, შეუდგა სამომხმარებლო ბიზნესის წარმოებას. მიიღო აშშ-ის მოქალაქეობა. დააარსა კომპანია „SwiftBulk“, რომლის სათავო ოფისი ნიუ-იორკში მდებარეობს და საზღვაო ტრანსპორტითაა დაკავებული. ცხოვრობს მაიამიში[4]. ცხოვრობს მაიამიში.

ის წერდა სტატიებს ნიუ-იორკის ყოველკვირეულ გაზეთ „The National Herald“-ში, რომელიც ბერძნულ დიასპორას ემსახურებოდა. მრავალი წლის განმავლობაში მისი კონტრიბუტორი, ფსევდონიმით „არისტოტელის ოიკონომუ“, იცავდა ნეოლიბერალურ პოლიტიკას რეიგანომიკის სტილში, მხარს უჭერდა მინიმალური ხელფასის შემცირებას, მმართველი მემარჯვენე პარტიის „ახალი დემოკრატიის“ რეფორმებს, რომლებიც საბერძნეთში კერძო უნივერსიტეტების გახსნის საშუალებას იძლეოდა, ხოლო 2012 წელს გააკრიტიკა მისი საბერძნეთის ვალის კრიზისზე პასუხი — არა საჯარო სექტორის მასობრივი გათავისუფლებების გამო, არამედ იმის გამო, რომ, მისი აზრით, საკმარისი რაოდენობის თანამშრომელი არ გაუშვეს (ამასობაში კი მაღალი შეფასება მისცა ამ რეფორმების განმახორციელებელ მინისტრს, კირიაკოს მიცოტაკისს). ამასთანავე, „სირიზას“ პრემიერ-მინისტრი ალექსის ციპრასი კასელაკისმა 2015 წლის სექტემბერში უკვე ნეგატიურად წარმოაჩინა — დონალდ ტრამპს შეადარა, დაუსაბუთებელი უსაფუძვლო გამოცდილებით და იანის ვარუფაკისის მინისტრად დანიშვნის გამო გააკრიტიკა.

პოლიტიკური კარიერა
2021 წელს კასელაკისმა პარტია „სირიზა — პროგრესული ალიანსის“ ხელმძღვანელობასთან შეხვედრა გამართა. ბერძნულ პოლიტიკაში ადრე არ ჩართულმა კასელაკისმა მიიღო ალექსის ციპრასის წინადადება და როგორც ბერძნული დიასპორის წარმომადგენელმა საზღვარგარეთ, დაიკავა მე-9 ადგილი პარტია „სირიზა - პროგრესული ალიანსის“ საარჩევნო სიაში 2023 წლის 21 მაისს გამართულ ვადაზე ადრე პარლამენტის არჩევნებზე და 25 ივნისის განმეორებით არჩევნებზე. თუმცა, ის არ იქნა არჩეული.

2023 წლის 25 ივნისს პარლამენტის არჩევნებზე დამარცხების შემდეგ, პარტია „სირიზა - პროგრესული ალიანსის“ თავმჯდომარემ ალექსის ციპრასმა გადაწყვეტილება მიიღო გადადგომის შესახებ. 29 აგვისტოს სტეფანოს კასელაკისმა თავისი კანდიდატურა წამოაყენა ახალი თავმჯდომარის არჩევნებზე. მან უარი განაცხადა პარლამენტის წევრ ეფის აჰჩიოღლუ მიერ შემოთავაზებულ ტელედებატებში მონაწილეობაზე. 16 სექტემბერს გამართულ პარტიის შიდა არჩევნების პირველ ტურში, სადაც ხუთი კანდიდატი იყრიდა კენჭს, სტეფანოს კასელაკისმა გამარჯვება მოიპოვა 45%-იანი მხარდაჭერით. მეორე ტურში გავიდა ასევე ეფის აჰჩიოღლუ. 24 სექტემბრის მეორე ტურში კასელაკისმა 56%-ით გაიმარჯვა და იგი პარტიის ახალ თავმჯდომარედ აირჩიეს. ახალმა ლიდერმა განაცხადა, რომ „სირიზა“ უნდა წარმოადგენდეს „თანამედროვე პატრიოტულ მემარცხენეებს“ და გამოთქვა სურვილი, პარტია მემარცხენე ფლანგიდან ცენტრისკენ გადაეტანა, რათა იგი აშშ-ის დემოკრატიული პარტიის მსგავსი ყოფილიყო.

მემარცხენე-სოციალისტური პარტიის ლიდერად კაპიტალისტის არჩევამ, რომელიც „Goldman Sachs“-ში მუშაობდა — ბანკში, რომლის საქმიანობამ 2008 წლის გლობალური ფინანსური კრიზისის დროს დიდი როლი ითამაშა და რომელმაც განსაკუთრებით მძიმე დარტყამი მიაყენა საბერძნეთს, გამოიწვია მრავალი პარტიის წევრის მკვეთრი უარყოფითი რეაქცია. აღსანიშნავია პარადოქსი: სწორედ იმ პარტიამ, რომლის აქტივისტებმა 2008 წლის კრიზისის შემდეგ მასობრივ პროტესტებში აქტიური მონაწილეობა მიიღეს, ახლა თავის ლიდერად აირჩია იმ ბანკის ყოფილი თანამშრომელი, რომლის საქმიანობამ ეს კრიზისი გამოიწვია. კასელაკისის იდეოლოგიურმა პოზიციებმა და მმართველობის სტილმა გამოიწვია პარტიის მემარცხენე ფრთის მკვეთრი კრიტიკა. ახალმა თავმჯდომარემ კი არანაკლებ მკვეთრი პასუხი გასცა — პარტიიდან დაითხოვა მისი არჩევით უკმაყოფილო წევრები. ამან პარტიაში სერიოზული იდეოლოგიური განხეთქილება გამოიწვია, რაც მისი ერთიანობისთვის მნიშვნელოვან გამოწვევად იქცა.

ამგვარად, პარტიამ მალევე განიცადა სერიოზული განხეთქილება: 2023 წლის ნოემბრის დასაწყისში ის დატოვა  ჯგუფმა 53+ „ქოლგამ“, რომელსაც ყოფილი ფინანსთა მინისტრი ევკლიდის ცაკალოტოსი ხელმძღვანელობდა. ჯგუფთან ერთად პარტია დატოვა 45 ცენტრალური კომიტეტის წევრმა და რამდენიმე დეპუტატმა, რომლებმაც კასელაკისი „მემარჯვენე პოპულიზმში“ და „ავტორიტარულ პრაქტიკებში“ დაადანაშაულეს. 23 ნოემბერს მათ მიბაძა კიდევ 57 ცენტრალური კომიტეტის წევრმა, 9 პარლამენტის დეპუტატმა და ევროპარლამენტის ერთმა წევრმა, მათ შორის კასელაკისის მთავარმა კონკურენტმა — ეფის აჰჩიოღლუ . 4 დეკემბერს სირიზას დატოვებული დეპუტატების უმრავლესობამ ახალი პარტია — „ახალი მემარცხენეები“ — დააფუძნა. ამ დროისთვის სირიზა, პირველად ბოლო ათზე მეტი წლის განმავლობაში, საზოგადოებრივი აზრის გამოკვლევებში პარტიებს შორის მესამე ადგილზე აღმოჩნდა.

პირადი ცხოვრება
კასელაკისი არის გეი. 2019 წლიდან იგი ურთიერთობაშია ამერიკელ მედმუშაკ, ტაილერ მაკბეთთან (Tyler McBeth), რომელთანაც სამოქალაქო პარტნიორობის ხელშეკრულება ააქვს გაფორმებული.

სქოლიო

კატეგორია:ბერძენი პოლიტიკოსები
კატეგორია:პოლიტიკოსები ეროვნებისა და პარტიის მიხედვით
კატეგორია:პოლიტიკოსები ეროვნების მიხედვით
კატეგორია:ცოცხალი ადამიანები